SA soldate van seksuele wangedrag beskuldigArgieffoto Die Suid-Afrikaanse Nasionale Weermag (SANW) het teen mediaberigte uitgevaar wat beweer die weermag versuim om saam met die Verenigde Nasies (VN) te werk nadat van sy soldate deur inwoners van die Demokratiese Republiek van die Kongo (DRK) van mishandeling en seksuele uitbuiting beskuldig is. Volgens die VN word vyf soldate van Suid-Afrika in die DRK van seksuele wangedrag verdink weens die beweerde mishandeling van vier volwassenes en ŉ minderjarige tussen 2014 en 2016. “Toe die bewerings aan die lig gekom het, het die weermag vinnig opgetree en sy regsbeamptes en ondersoekspan na die gebied gestuur om die situasie doeltreffend te hanteer,” het die SANW Donderdag in ŉ verklaring gesê. “Dit moet beklemtoon word dat dié ondersoeke uitgevoer word in samewerking met die VN se kantoor in die DRK.” Die weermag het bygevoeg hy betreur sulke beweerde optrede van enige van sy lede en beskou dit in ŉ ernstige lig. “Soos voorheen genoem, veroordeel die SANW enige tipe mishandeling van lede van die gemeenskap waar soldate ontplooi is om die VN met vredespogings te ondersteun. Dit is egter onstellend en kommerwekkend om in die media daarvan beskuldig te word dat die weermag nie sy samewerking met die VN in sulke gevalle gee nie, want die teenoorgestelde is die waarheid.” Volgens die SANW het die weermag al voorheen spoedig teen sulke voorvalle opgetree om te verseker dat geregtigheid geskied. Sou daar bewyse van ŉ oortreding deur ŉ weermaglid wees, het die SANW dit dadelik op gepaste wyse hanteer.